*Tämä artikkeli kertoo ikivanhasta Tarton kaupungista. Muita Tartto-nimisiä paikannimiä on täsmennyssivulla.*
Nelikopterilla ilmasta kuvattu video Toomemäellä Tartussa
**Tartto**  (vir. *Tartu*) on Viron toiseksi suurin kaupunki, jossa asui 1. tammikuuta 2023 97 435 asukasta. Emajoen varrella sijaitseva Tartto on Etelä-Viron ja Tartumaan maakunnan keskus.

Tarttoa pidetään Viron kulttuurin ja sivistyksen pääkaupunkina, henkisenä pääkaupunkina. Kaupungissa on vuonna 1632 perustettu maan vanhin ja suurin yliopisto, vanhin vironkielinen teatteri Vanemuine, Viron opetus- ja tiedeministeriö, korkein oikeus ja Viron kansallismuseo (*Eesti Rahva Muuseum*).

Hallinnollisesti Tartto on epäitsenäinen kaupunki (linn, asustusüksus), laajemman Tarton kaupungin (linn, haldusüksus) osa.

Maantiede ja kaupunginosat
--------------------------

Tartto sijaitsee Emajoen keskijuoksulla Võrtsjärven ja Peipsijärven välillä. Emajoen laakso halkaisee kaupungin luoteesta kaakkoon 800–2 000 metriä leveänä. Laakeaa laaksoa ympäröivät aaltoilevat moreenitasanteet. Tarton keskusalueella sijaitsee tasalakinen Toomemägi, jota ympäröivät pienemmät notkelmat.

Kaupungin pinta-alasta 38,97 km² on veronalaista maata eli 58 prosenttia. Tonttimaata on 11,0 km², soista vesijättö- ja joutomaata 4,7 km², maatalousmaata 4,3 km², katuja 6,2 km² ja rautateitä 5,3 km², puistoja ja viheralueita 3,8 km² sekä teollisuusalueita 5,9 km².

Tartto jakautuu 17 kaupunginosaan (*linnaosa*) ja 31 alueeseen (*asum*), joiden asukasluku ja pinta-ala vaihtelevat suuresti. Runsasväkisimmät kaupunginosat ovat itäinen lähiökaupunginosa Annelinn (27 000 asukasta), puutalokaupunki Karlova (9 000 as.) sekä omakoti- ja viheralue Tammelinn (8 000 as.). Väestömäärältään pienimpiä ovat Maarjamõisa (400 as.) ja läntisimpänä sijaitseva Ränilinn, maaseutumainen Ihaste keskustan kaakkoispuolella ja puutaloalue Supilinn (1 800 as.). Pinta-alaltaan suurimmat kaupunginosat ovat Annelinn (540 ha), Ihaste (424 ha) ja eteläinen Ropkan teollisuusalue (354 ha). Alueeltaan pienimpiä kaupunginosia ovat Supilinn (48 ha), Vaksali (76 ha) ja Variku (77 ha).

Historiaa
---------

Tartto on Viron vanhin ja Pohjois-Euroopan vanhimpia kaupunkeja. Ensimmäinen kirjallinen maininta siitä on vuodelta 1030.

Tartto vuonna 1554.
### Venäläisten, saksalaisten, puolalaisten ja ruotsalaisten kiistakapula

Arkeologiset tutkimukset osoittavat, että Tarton kohdalla Toomemäen laella on ollut virolaisten muinaislinna jo 400-luvulla. Vuonna 1030 Kiovan ruhtinas Jaroslav I Viisas valloitti Tarbatun ja rakensi paikalle linnoituksen, josta on käytetty nimeä *Jurjevin linnoitus*. Tarton kautta kulkivat kauppatiet Suomenlahdelta länteen liiviläisten maille sekä itään Pihkovan ja Novgorodin valtakuntiin. Virolaiset valtasivat Tarton takaisin vuonna 1061..

Saksalaiset ristiritarit valloittivat Liivinmaan ja Vironmaan useita kertoja. Vuonna 1224 Tartto päätyi saksalaisten käsiin. Saksalaiskaudella kaupunki oli piispan valtapiirissä. Piispanlinna mainitaan kirjallisissa lähteissä 1234. Venäläiset hyökkäsivät Tarttoon vuonna 1262, ja aiemmin on oletettu että kaupunginmuurin rakentaminen alkoi pian sen jälkeen. Kuitenkin uudemmat tutkimukset ajoittavat muurin rakentamisen 1300-luvun alkupuolelle, jolloin kaupungin suunnitelma oli valmis. Muurin rakentamisen aloituksesta ei ole kirjallisia mainintoja.

Tuolloin kaupungista käytettiin nimeä Tarbatu. Vanhat linnoitusrakennelmat jäivät saksalaisten piispanlinnoituksen muurien alle. Toomemäen pohjoisosaan alettiin rakentaa Baltian suurinta kirkkoa, Pyhän Dionysiuksen tuomiokirkkoa, joka jäi pois käytöstä uskonpuhdistuksen levittyä alueelle vuonna 1525.

1200-luvun lopusta lähtien Tartto kuului Hansaliittoon saksalaisella nimellä *Dorpat*. Kun Pihkova ja Novgorod joutuivat Moskovan valtapiiriin, Tarton merkitys kauppakaupunkina väheni.

Liivinmaan sodassa 1500-luvun jälkipuolella venäläiset valloittivat Tarton. Sen jälkeen kaupungissa valta vaihtui tiuhaan tahtiin, kun venäläisten jälkeen tulivat puolalaiset, sitten ruotsalaiset, kunnes taas puolalaiset. Venäläisvalta kesti pisimpään, eli vuodet 1558–1582, mutta Venäjän–Puolan rauhansopimuksessa vuonna 1583 Tartto jäi Puolalle. Jesuiitat perustivat Tarttoon vuonna 1583 Viron ensimmäisen korkeakoulun, kymnaasin. Kaupunkiin saapuneet jesuiitat alkoivat käännyttää katolisuuteen takaisin virolaisia, jotka eivät olleet ehtineet omaksua uudistettua, luterilaista uskoa. Käännytysyritykset eivät vaikuttaneet saksalaisiin, jotka pysyivät luterilaisina.

Kaupunki joutui jälleen Ruotsin valtaan vuonna 1625, ja jesuiittojen käännytystyö päättyi. Vuonna 1630 ruotsalaiset perustivat kaupunkiin kymnaasin ja vuonna 1631 kirjapainon. Seuraavana vuonna perustettiin Tarton yliopisto, *Academia Dorpatensis*, josta kaupunki erityisesti tunnetaan. Kansalta alettiin edellyttää lukutaitoa, ja siksi tarvittiin opettajia. Tarttoon perustettiin koko Ruotsin valtakunnan ensimmäinen kyläkoulunopettajien seminaari, niin sanottu Forseliuksen seminaari.

### Tsaarin aika ja kansallinen herääminen

Vuonna 1786 valmistunut Tarton raatihuone hansapäivien aikana.
Toisessa maailmansodassa tuhoutuneen Kivisillan pienoismalli nykyisen Kaarisillan luona.
Suuressa Pohjan sodassa venäläiset valtasivat jälleen Tarton. Ruotsalaiset siirsivät yliopiston sodalta turvaan Pärnuun, ennen kuin sen toiminta lakkasi kokonaan. Ruotsalaisten paluuta pelätessään venäläiset karkottivat vuonna 1708 kaupungin lähes kaikki saksalaiset asukkaat Venäjälle ja hävittivät kaupungin talot ja puolustusrakennelmat.

Kaupunki toipui sodasta hitaasti, ja 1700-luvun kuluessa kaupunkia tuhosivat myös tulipalot vuosina 1755, 1763 ja pahimmin 1775, jolloin kaupungista tuhoutui kaksi kolmasosaa. Sen jälkeen, keisarinna Katariina Suuren hallintokaudella, Tartto rakennettiin lopullisesti uudelleen. Keisarinna lahjoitti kaupungille myös Kivisillan, joka oli ensimmäinen pysyvä silta joen yli ja koko Baltian ensimmäinen kivisilta.

Vuodesta 1782 lähtien Tartto ei ole ollut enää linnoituskaupunki. Tuolloin Toomemäki siirtyi kaupungin hallintaan. Asukkaita kaupungissa oli 1800-luvun alussa 3 500. Yliopisto avattiin uudelleen vuonna 1802. Sen ansiosta kaupungin elämä vilkastui, ja se alkoi kasvaa nopeaan tahtiin, niin että ensimmäisen virallisen väestönlaskennan mukaan vuonna 1881 asukkaita oli 30 000 ja vuonna 1897 jo 42 000. Vuonna 1876 Tartto sai rautatien, joka yhdisti sen Tallinnaan ja sitä kautta Pietariin. Myöhemmin rautatieyhteyttä jatkettiin Valgaan ja Riikaan.

Tartto oli yliopiston ansiosta koko Vironmaan ja Liivinmaan henkinen keskus. Siitä tuli myös Viron kansallisen heräämisen keskipiste 1800-luvun loppupuolella. Kaupungissa alkoi ilmestyä *Eesti Postimees* -sanomalehti ja siellä perustettiin 1865 *Vanemuine*-yhdistys. Tartossa perustettiin myös *Eesti Kirjameeste Selts* (Viron kirjailijoiden seura) ja *Õpetatud Eesti Selts* (Viron sivistysseura). Tartossa aloitti toimintansa myös ensimmäinen vironkielinen oppikoulu, Miina Härman koulu vuonna 1906.

Lokakuun vallankumouksen jälkeen tilanne Virossa oli pitkään epäselvä. 24. helmikuuta 1918 Viro julistettiin itsenäiseksi, mutta käytännössä saksalaiset miehittävät maan ja etenivät etelästä kohti Tallinnaa, jolloin Tarttokin joutui saksalaisten ankaran miehityksen alle. Vallankumous Saksassa pakotti saksalaiset miehitysjoukot lähtemään, ja seuraavaksi kaupunki joutui Viron työkansan kommuunin joukkojen hirmuhallinnon alle 22. joulukuuta 1918.*lähde?* Viron joukot vapauttivat kaupungin lopulta 14. tammikuuta 1919 Julius Kuperjanovin johdolla. 

Kaupungin nimi oli vuosina 1893–1919 jälleen *Jurjev* (ven. Юрьев). Tämän nimisenä Liivinmaan kuvernementin kihlakuntakaupunkina se on esimerkiksi vuoden 1897 väestönlaskennassa.

### Itsenäisen Viron sivistyspääkaupunki

Tartossa solmittiin rauhansopimukset Neuvosto-Venäjän ja Viron välillä 2. helmikuuta 1920 ja Suomen ja Neuvosto-Venäjän välillä 14. lokakuuta 1920. Itsenäisessä Virossa Tarton asema sivistyspääkaupunkina säilyi ja jopa vahvistui. Kaupungissa toimi kansallinen yliopisto, musiikkikorkeakoulu, taideyhdistys Pallas ja sen perustama taidekoulu Pallas.

### Toinen maailmansota

Viro liitettiin Neuvostoliittoon 6. elokuuta 1940, ja sen jälkeen aloitettiin suuria sosialistisia muutoksia. Kaupungin budjetti kasvoi peräti kolminkertaiseksi, kun terveydenhuoltoa ja sivistystointa tehostettiin. Yritykset ja kiinteistöt kansallistettiin, ja monia omistajia vainottiin. Ensimmäiset suurkarkotukset olivat virolaisille suuri järkytys: 14. kesäkuuta 1941 alkoivat virolaisten kuljetukset karjavaunuissa Siperiaan, ja Tartosta vietiin lähes tuhat henkeä.

Kun Saksa hyökkäsi Neuvostoliittoon 22. kesäkuuta 1941, alkoivat Tartossa pakkoevakuoinnit ja summittaiset vangitsemiset. Taistelu Tartosta alkoi 10. heinäkuuta ja kesti kaksi viikkoa. Taistelu käytiin aluksi pääasiassa virolaisten sissien eli metsäveljien ja Neuvostoliiton armeijan välillä saksalaisten pysäytettyä hyökkäyksensä etelämmäksi. Tarttoon saapui vain kaksi kuorma-autollista saksalaisia sotilaita, mutta puna-armeija vetäytyi keskustasta Emajoen toiselle puolelle, koska luuli Saksan aloittaneen suuremman hyökkäyksen. Neuvostojoukot pitivät puoliaan Emajoen toisella puolella tuhottuaan joen yli vievät sillat, muun muassa historiallisen Kivisillan. Saksan armeija jatkoi hyökkäystään ja valtasi Tarton 25. heinäkuuta.

Vaikka saksalaiset otettiin aluksi vastaan vapauttajina, pian huomattiin, että hirmuhallinto oli vain vaihtunut toiseen. Saksalaiset tuhosivat niin vasemmistoaktivistit, juutalaiset kuin romanitkin. Saksalaiset perustivat kaupungin laidalle keskitysleirin. Teloitukset suoritettiin kaupungin etelälaidalla, eikä panssarikaivantoihin haudattujen ruumiiden määrää tiedetä nykyisinkään.

Puna-armeija alkoi lähestyä Viroa murrettuaan Leningradin saartorenkaan. Elokuussa 1944 puna-armeijan joukot saapuivat Tarttoon etelästä Peipsijärven eteläpuolelta. Tällä kertaa taistelu kaupungista oli ankarampi kuin 1941. Saksalaiset polttivat kaupunkia vetäytyessään. Keskikaupunki jäi puna-armeijan haltuun 25. elokuuta. Saksalaiset onnistuttiin ajamaan Emajoen takaa vasta 17. syyskuuta. Taisteluissa ja tykistön tulituksessa kaupungista raunioitui kaksi kolmasosaa, muun muassa kaikki sillat, Armas Lindgrenin suunnittelema Vanemuine-teatteri. Myös Raadin kartano, jossa toimi Viron kansallismuseo, tuhoutui. Yliopisto ja raatihuone sen sijaan säästyivät.

Sodan jälkeen kaupunkilaiset velvoitettiin mittaviin raivaus-, purku- ja rakennustöihin. Vaativimmat rakennustyöt jäivät saksalaisten sotavankien vastuulle. Kaupungin keskustassa olevat puistot ja viheralueet ovat peräisin sodanjälkeiseltä ajalta, sillä kaupunginarkkitehti Arnold Matteus vaati, että keskikaupunkiin jätettäisiin tilaa.

### Neuvostokaupunkina

Vuoden 1949 suurkarkotus oli suunnattu erityisesti kulakkeja vastaan, eikä se kohdistunut niinkään kaupunkiväestöön. Tartosta vietiin noin 700 henkeä, maakunnasta kaikkiaan 3 800 henkeä. 

Nikita Hruštšovin aikana asuntopulan tyydyttämiseksi alettiin rakentaa nopeasti yksinkertaisia asuinrakennuksia. Näiltä ajoilta ovat peräisin ensimmäiset tyyppitalot, viisikerroksiset harmaatiiliset asuintalot, joita nimitetään *hruštšovkaksi*. Myös Brežnevin kaudella, niin sanottuna pysähtyneisyyden aikana, rakennustoiminta oli vireää. Tuolloin siirryttiin kuitenkin tehokkaampaan elementtirakentamiseen. Erityisesti Emajoen itäpuolella Annelinnassa on laajoja elementtitalolähiöitä eli *mikrorajooneja*.

Neuvostoliiton aikana Tartto oli osittain ulkomaalaisilta suljettu sotilaskaupunki, sillä kaupungin itäosissa, Raadilla, oli yksi Neuvostoliiton suurimpia sotilaslentokenttiä. Lentotukikohdan henkilökuntaa varten rakennettiin kaupungin itäosiin kokonainen uusi kaupunginosa. 

Raadin lentokenttä oli pitkään joutomaata, kunnes sinne rakennettiin Viron kansallismuseon uusi päärakennus, joka avattiin syksyllä 2016.

Tartto oli henkisenä pääkaupunkina ja yliopistokaupunkina myös Viron vapaustaistelun keskus. 1980-luvulla kuuluisa venäläistämistä vastustava "40:n kirje" oli päivätty Tartossa ja Tallinnassa ja vuoden 1987 fosforiittisota. Tartossa käytettiin julkisesti ensimmäistä kertaa kansallisvärejä eli sinistä, mustaa ja valkeaa, kun kansallisperintöä vaaliva *Muinsuskaitse Selts* (Muinaismuistoyhdistys) piti siellä joukkokokoontumisen vuonna 1988.

### Uudelleen itsenäistyneessä Virossa

Vuonna 1989 Tartossa oli asukkaita 113 000, mutta vuoteen 2000 mennessä se oli laskenut 101 000:een. Itsenäisyyden aikana Tartto on joutunut kilpailemaan pääkaupunki Tallinnan kanssa. Uusi poliittis-taloudellinen järjestelmä toi mukanaan aluksi elintason laskun, työttömyyttä, sosiaalisia ongelmia ja kaupunkikuvan kurjistumista. Taloudellinen ja sosiaalinen tilanne on kuitenkin kehittynyt 2000-luvun alkuvuosikymmenillä hyvään suuntaan.

Hallinto
--------

*Pääartikkeli: Tarton kaupunki*
Hallinnollisesti vanha Tarton kaupunki on vuoden 2017 kuntauudistuksesta alkaen ollut laajempaan Tarton kaupunkiin kuuluva epäitsenäinen kaupunki.

Tilastollisesti vanhan Tarton kaupungin kaupunginosajaottelua käytetään kuntauudistuksen jälkeenkin vertailukelpoisten tietojen saamiseksi.

Talous
------

Kaupungissa sijaitsevasta yli 8 000 yrityksestä kolmannes toimii kaupan, palveluiden ja kiinteistönvälityksen alalla. Tartossa on kehittynyt huonekalu-, kone- ja tekstiiliteollisuus. Lisäksi elintarviketeollisuuden alalla toimii kaksi suuryritystä: A. Le Coq -juomatehdas ja Salvest-säilyketehdas. Tarttoon on sijoitettu myös useita valtakunnallisesti tärkeitä instituutioita yliopiston lisäksi, esimerkiksi Baltic Defence College, korkein oikeus, Viron opetus- ja tiedeministeriö sekä muun muassa Viron kansallismuseo ja Viron kirjallisuusmuseo.

### Liikenne

Tartto on liikenteen solmukohta. Sieltä on rautatieyhteys kolmeen suuntaan: Valgaan ja edelleen Riikaan, Koidulaan Venäjän-rajalle sekä Tapaan ja edelleen Tallinnaan ja Narvaan. Tallinnan ja Võrun välinen valtatie 2 ja valtatie 3 Jõhvista Valgaan kulkevat Tarton kautta. Tartosta lähtee lisäksi tie Viljandin (valtatie 92), Jõgevan (kantatie 39) ja Räpinan (kantatie 45) suuntiin.

Tarton lentoasema sijaitsee kaupungista kymmenkunta kilometriä etelään Kambjan kunnan Reolan kylässä. Sieltä lennetään päivittäin yksi lento Helsinkiin.

Raadin lentokenttä on entinen lentoasema ja neuvostoajan lentotukikohta kaupungin koillispuolella.

Väestö
------

Tarton asukasluku ylitti ensimmäisen kerran 100 000 asukkaan rajan vuonna 1977. Ennen Neuvostoliiton hajoamista suoritetussa väestönlaskennassa väkiluku oli 113 977, mutta väheni 1990-luvulla jatkuvasti, kunnes alkoi vuoden 2002 jälkeen vähitellen kasvaa.

Tuoreimmat väkiluvut Tilastoviraston mukaan. 1.1.2016 alkaen laskentaperuste on muuttunut, siten että asuinpaikka on väestörekisterin ilmoittama.

| Vuosi | 1840  | 1897  | 1934  | 1959  | 1970  | 1979  | 1989  | 2001  | 2006  | 2012  | 2013  | 2014  | 2015  | 2016  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Väkiluku** | &&&&&&&&&&012309.&&&&0012 309 | &&&&&&&&&&042308.&&&&0042 308 | &&&&&&&&&&058876.&&&&0058 876 | &&&&&&&&&&074263.&&&&0074 263 | &&&&&&&&&&090459.&&&&0090 459 | &&&&&&&&&0104518.&&&&00104 518 | &&&&&&&&&0113977.&&&&00113 977 | &&&&&&&&&0101207.&&&&00101 207 | &&&&&&&&&0101740.&&&&00101 740 | &&&&&&&&&&099558.&&&&0099 558 | &&&&&&&&&&099518.&&&&0099 518 | &&&&&&&&&&098449.&&&&0098 449 | &&&&&&&&&&097332.&&&&0097 332 | &&&&&&&&&&093687.&&&&0093 687 |
|

Viron muiden suurten kaupunkien tapaan Tartossakin on merkittävä venäjänkielinen vähemmistö. Tarton kaupungissa oli kaupungin oman tilaston mukaan 1.1.2015 asukkaita 97 079, joista virolaisia oli 79 %, venäläisiä 15 % ja muita 6 %. Vuoden 2011 väestönlaskennan mukaan muut kansallisuudet olivat tarkemmin jaoteltuna: ukrainalaiset 0,9 prosenttia, suomalaiset 0,7 prosenttia ja valkovenäläiset 0,4 prosenttia.

Matkailu ja nähtävyydet
-----------------------

Tarton taidemuseon näyttelyrakennuksena toimiva "vino talo" eli Barclay de Tollyn talo Tartossa.
Tartto oli neuvostoaikana melkein suljettu kaupunki. 1990-luvulta lähtien matkailu on Tartossa kuitenkin kasvanut jatkuvasti. Samalla kun kysyntä eli turistien määrä on kasvanut, on kehittynyt myös tarjonta, esimerkiksi majoituspalvelut. Vuonna 2010 Tartossa oli hotelliyöpymisiä noin 140 000, joista ulkomaalaisten osuus oli 47 prosenttia.

### Viron kansallismuseo

*Pääartikkeli: Viron kansallismuseo*
Viron kansallismuseon uusi päärakennus avattiin vuonna 2016. 

### Toomemäen puisto

*Pääartikkeli: Toomemägi*
Toomemägi on saanut nimensä mäelle rakennetuista Tarton tuomiokirkosta ja piispanlinnasta. Vuonna 1708 venäläiset tuhosivat alueelta lähes kaikki keskiaikaiset linnoitteet. Nykyisin paikka on Tarton omaleimaisin puisto, jota kaunistavat yliopiston maineikkaimmille opiskelijoilleen ja opettajilleen pystyttämät muistomerkit sekä puukujanteet.

Tarton tuomiokirkko oli aikanaan koko Baltian merkittävimpiä goottilaistyylisiä tiilirakennuksia. Nykyään tiloissa toimii Tarton yliopiston museo. Tornit on kunnostettu näköalapaikaksi, jotka ovat yleisölle avoinna kesäkausina. Raunioissa järjestetään kesäisin teatteriesityksiä ja konsertteja.

Tuomiokirkon vieressä on Kristjan Jaak Petersonin (1801–1822) patsas. Hän loi vironkielisen kirjallisuuden perustan. Toinen muistomerkki Toomemäellä on K. E. von Baerin (1792–1876) patsas. Hän oli 1800-luvun monipuolisimpia luonnontieteilijöitä.

Toomemäen lounaislaidalla sijaitsee Tarton tähtitorni (J. W. Krause, 1805). Lisäksi Toomemäellä on Vanha anatomianlaitos eli Vana anatoomikum (J. W. Krause, 1805), korkeimman oikeuden rakennus sekä vanha naistenklinikka.

Toomemäelle johtavien katujen yli on rakennettu kaksi siltaa: Enkelinsilta ja Pirunsilta. Vuonna 1816 valmistunut ja 1836 nykyiseen muotoon korjattu Enkelinsilta on suosittu nähtävyys. Toomemäen toisella puolella sijaitseva vaatimattomampi Pirunsilta on rakennettu 1913 Romanovien hallitsijasuvun 300-vuotisjuhlien kunniaksi.

### Raatihuone ja Raatihuoneentori

Nykyinen raatihuone on jo kolmas samalla paikalla. Se rakennettiin vuosina 1782–1786 arkkitehti J. H. B. Walterin suunnitelmien mukaan.

Raatihuoneen edessä oleva Raatihuoneentori kapenee Emajokea kohti. Torin yläpäässä on suutelevia opiskelijoita kuvaava suihkulähde *Suudlevad tudengid*. Aukio päättyy etelässä Emajoen yli rakennettuun Kaarisiltaan, jonka paikalla oli toiseen maailmansotaan saakka Kivisilta.

Torin Emajoen-puoleisessa päässä on kiinnostava Tarton taidemuseon rakennus, Barclay de Tollyn talo eli niin sanottu vino talo (1793). Julkisivu on kallellaan vasemmalle, sillä sen oikea sivu on rakennettu vanhan kaupunginmuurin päälle ja vasen paalujen varaan.

### Yliopiston päärakennus

Tarton yliopisto
Tarton yliopiston toiminta keskeytyi sadaksi vuodeksi suuren Pohjan sodan alettua. Se avattiin uudelleen vuonna 1802, ja vuonna 1809 se sai uuden, J. W. Krausen suunnitteleman, empireklassistisen päärakennuksen. Päärakennuksen kauniissa juhlasalissa pidetään yliopiston tärkeimpiä tilaisuuksia ja konsertteja. Rakennuksen vasemmassa siivessä toimii myös yliopiston taidemuseo, ja yläkerrassa on vanha arestihuone. Yliopistoon perustettiin vuonna 2006 humanistisen tiedekunnan viron ja suomalais-ugrilaisen kielitieteen laitokselle suomen kielen ja kulttuurin professuuri. Osasto toimii päärakennuksessa.

Päärakennuksen takana on yliopiston perustajan Kustaa II Aadolfin patsas. Patsas paljastettiin vuonna 1928, ja se poistettiin neuvostovallan aikana vuonna 1950. Vuonna 1992 valmistuneeseen uuteen muistomerkkiin saatiin tukea Ruotsista. Kustaa II Aadolf allekirjoitti Tarton yliopiston perustamisasiakirjan sotaleirillä lähellä Nürnbergiä 30. kesäkuuta 1632.

### Vanhankaupungin korttelit

Keskiaikaisia rakennelmia Tartossa on neljä, Jaanin eli Johanneksen kirkko, Tuomiokirkon rauniot, pätkä kaupunginmuuria ja katuverkosto. Vanhimmat säilyneet rakennukset keskittyvät yliopiston päärakennuksesta pohjoiseen Jaaninkadun ympäristöön. 

Johanneksen eli Jaanin kirkko on kunnostettu nykyaikana.
Johanneksen eli Jaanin kirkko rakennettiin todennäköisesti 1300-luvun ensimmäisellä kolmanneksella, torni 1300-luvun jälkipuoliskolla. Kirkko on tunnettu terrakottaveistoksistaan, joita on alun perin ollut yli tuhat, ja niitä on edelleen jäljellä huomattava määrä. Kirkko vihittiin uudelleen käyttöön pitkällisten korjaustöiden jälkeen 2005. Kirkon tornissa on yleisölle avoin galleria ja näköalatasanne.

Johanneksen kirkkoa vastapäätä sijaitsee Tampereen kaupungin Tampere maja, Tarton ystävyyskaupunki Tampereen kulttuuri- ja yhteistyökeskus, jossa on pieni hotelli ja galleria. Tampere Majan rakennus on tyypillinen 1700-luvun loppupuolella rakennettu puinen porvaristalo. Tällaisia taloja Jaaninkadun varressa ovat myös Kaupunginmuseon porvariskotimuseo ja Uppsala maja, joka Tampere Majan tapaan on ystävyyskaupungin eli Uppsalan varoilla kunnostettu hotelliksi. 

Lutsunkadulla on lisäksi Tarton Lelumuseo ja Antoniuksen käsityökillan talo, jossa voi käydä tutustumassa työpajojen toimintaan ja tehdä ostoksia. Killan pihalla pidetään myös konsertteja ja muita tapahtumia. Lutsun teatteritalo Lutsunkadun yläpäässä sisältää viereisen lelumuseon lisätiloja.

### Kasvitieteellinen puutarha ja kaupunginmuurin rauniot

Yliopiston kasvitieteellinen puutarha on aivan kaupungin sydämessä. Se on perustettu 1803 ja sen pinta-ala on 3,5 ha. Puutarhassa kasvaa 10 000 eri kasvilajia.

Tarton kaupunginmuuria rakennettiin todennäköisesti 1200-luvulta alkaen. Muuri oli kahden kilometrin pituinen. Siinä oli 27 tornia ja niissä yhdeksän porttia. Muurista on säilynyt kolme lyhyttä osaa. Vallihautaa on kunnostettu yliopiston kasvitieteellisen puutarhan lammeksi.

Tarton yliopiston kirjaston edessä on abstrakti patsas, jonka aiheena on Juri Lotman.

### Tarton suomalaiskohteet

Tartossa on Tampere Majan lisäksi paljon Suomeen ja suomalaisiin liittyviä kohteita. Suomen Viron-instituutin tiloissa Viron kirjailijaliiton talossa on pieni kirjasto-lukusali ja galleria. Kolmas kohde on Turun kaupungin infopiste (Ülikooli 1:n sisäpiha), jossa on Turku-infon lisäksi myös pieniä näyttelyitä. Hotelli Pallaksen tiloissa on Suomen kunniakonsulaatti, ja Viron inkerinsuomalaisten liiton toimisto, niin sanottu Inkerin talo, on osoitteessa Veski 35. Siellä voi arkisin käydä lounaalla, ja myös majoittuminen on mahdollista.

Tampere Maja on tamperelaisen, suomalaisen ja tarttolaisen kulttuurin kohtaamispaikka.
Tartossa on joitakin suomalaisten arkkitehtien suunnittelemia rakennuksia. Tähtveren kaupunginosassa on Alvar Aallon varhainen työ, funktionalismia edustava Villa Tammekann vuodelta 1932, jossa on Turun yliopiston ja Tarton yliopiston yhteinen Granö-keskus. Lähistöllä on Armas Lindgrenin ja Wivi Lönnin yhteistyönä suunnittelema ylioppilaskorporaatio Sakalan talo, joka edustaa tyyliltään hillittyä jugendia. Lindgren suunnitteli myös Tarton vanhan Vanemuine-teatteritalon, joka valmistui vuonna 1906, mutta se raunioitui toisen maailmansodan taisteluissa.

Lähellä korp! Sakalan taloa on myös Eesti Üliõpilaste Seltsin (Viron ylioppilasseuran) kansallisromanttinen tiilirakennus (Georg Hellat, valm. 1902). Talossa käytiin Suomen ja Neuvosto-Venäjän väliset rauhanneuvottelut ja solmittiin Tarton rauha 14. lokakuuta 1920. Edelleen etelämpänä Riian maantiellä on Tarton merkittävin suomalaisarkkitehtuurin näyte, Paavalin eli Paulusen kirkko. Massiivisen tiilikirkon on suunnitellut Eliel Saarinen vuonna 1913, ja se valmistui lopullisesti 1919. Kirkon ulkoasusta on Saarisen tyyli helposti tunnistettavissa, ja se luokitellaan yhdeksi suomalaisen kansallisromantiikan merkkiteoksista. Kirkko paloi vuonna 1944, ja sodan jälkeen se korjattiin, mutta kirkkosali jaettiin niin, että vain osa siitä toimi kirkkona. Kirkon lähes kymmenen vuotta kestänyt entistäminen, korjaaminen ja laajentaminen valmistui syyskuussa 2015.

### Puutalokaupunginosat Karlova ja Supilinn

Toisin kuin Suomessa, Virossa on vielä runsaasti jäljellä laajoja puutaloalueita. Sodanjälkeisinä vuosikymmeninä oli suunnitelmia purkaa puutaloalueita. Paikallisten kaupunkisuunnittelijoiden vastarinnan vuoksi alueita ei purettu, mutta ne rapistuivat. Neuvostokauden jälkeen heikossa kunnossa olleet puutaloalueet ovatkin viime vuosina kohentuneet huomattavasti. Virolaiset ovat myös uskollisia perinteisille rakennustekniikoille, minkä vuoksi puutalojen kunnostuksessa on muodissa niin sanottu kestävä rakentaminen. Kaupunki palkitsee vuosittain parhaiten toteutettuja kunnostuskohteita.

Tarton keskustasta kaakkoon sijaitsevaa 400 puutalon Karlovan kaupunginosaa on kunnostettu uudelleen itsenäistymisen jälkeen.. Se keskittyy Kalevin- ja Tähenkaduille sekä niiden välisille pienille poikkikaduille. 

Tarton kuuluisimmaksi puutalokaupunginosaksi mainittu Supilinn (suom. *keittokaupunki*) on saanut nimensä kasvisten mukaan nimetyistä kaduistaan. Se sijaitsee Emajoen varressa keskustasta luoteeseen. Tyyliltään puutalot ovat 1800–1900-luvun vaihteesta ja 1900-luvun alusta. Enimmäkseen ne ovat kaksikerroksisia ja suomalaisesta näkökulmasta puutaloiksi suuria. Useat ulkoisesti kivitalolta näyttävät kookkaat rakennukset ovat hirsirakenteisia ja rapattuja.

Myös keskustasta lounaaseen sijaitsevan Kastaninkadun varressa on joukko isoja 1900-luvun alun puurakenteisia asuintaloja.

Kansanlaulu- ja -tanssitapahtuma Europeade järjestettiin vuonna 2011 Tartossa. Yksi tapahtumapaikoista oli Tarton laululava Tähtveren asuinalueella.

Urheilu
-------

Tartossa on 147 urheiluseuraa, joista nuorten seuroja on 60 ja niissä jäseniä 9 528. Urheiluhalleja on 35, stadioneita kuusi, sisäuimahalleja viisi.

Tartossa toimii koripalloseura Tartu Ülikool/Rock, joka kuuluu Viron koripallon mestaruusliigaan, Baltian koripalloliigaan EuroChallengeen. Tartossa toimii myös Viron mestaruusliigan seura JK Tammeka Tartu.

Ammattilaisseura Dota 2:n joukkueen Team Secretin kapteeni Clement "Puppey" Ivanov, asuu Tartossa. Hän on voittanut ensimmäisen Internationalin.

Vuoden 2017 suunnistuksen maailmanmestaruuskisojen keskuspaikka oli Tartto.

Tunnettuja tarttolaisia
-----------------------

* Paul Ariste, kielitieteilijä
* Kersti Kaljulaid, Viron presidentti
* Jaan Kaplinski, runoilija, kulttuurikriitikko
* Urmas Klaas, Tarton kaupunginjohtaja, ministeri
* Oskar Luts, kirjailija
* Wilhelm Ostwald, Nobel-palkittu kemisti
* Peeter Põld, ensimmäinen opetusministeri
* Otto Wilhelm von Struve, astronomi
* Eeva-Maija Tammekann, suomalainen kirjastonhoitaja
* Ilon Wikland, ruotsalainen kuvittaja

Ystävyyskaupungit
-----------------

Tartolla on lukuisia ystävyyskaupunkeja eri puolilla Eurooppaa ja yksi Yhdysvalloissa. Aktiivisimmat ja tiiveimmät suhteet Tartolla on Tampereen, Turun ja Uppsalan kanssa, joilla on Tartossa oma edustustonsa.

|  |  |
| --- | --- |
| * Norja Bærum, Norja
* Alankomaat Deventer, Alankomaat
* Italia Ferrara, Italia
* Tanska Frederiksberg, Tanska
* Islanti Hafnarfjörður, Islanti
* Suomi Hämeenlinna, Suomi
* Liettua Kaunas, Liettua
* Saksa Lüneburg, Saksa
 | * Venäjä Pihkova, Venäjä
* Latvia Riika, Latvia
* Yhdysvallat Salisbury, Maryland, USA
* Suomi Tampere, Suomi
* Suomi Turku, Suomi
* Ruotsi Uppsala, Ruotsi
* Unkari Veszprém, Unkari
* Alankomaat Zutphen, Alankomaat
 |

Kuvia
-----

* Puutalo Tartossa osoitteessa Oa 1, suojelukohde.Puutalo Tartossa osoitteessa Oa 1, suojelukohde.
* Tarton yliopiston päärakennus.Tarton yliopiston päärakennus.
* Pietarin kirkko.Pietarin kirkko.
* Tarton raatihuone.Tarton raatihuone.
* Raatihuoneentorin talot 6, 8 ja 10.Raatihuoneentorin talot 6, 8 ja 10.
* Raatihuoneentorin talo 18 ja 20.Raatihuoneentorin talo 18 ja 20.
* Tarton tuomiokirkko.Tarton tuomiokirkko.
* Rautatieläisten asuintalo Vaksali 4.Rautatieläisten asuintalo Vaksali 4.

Lähteet
-------

* Rivo Bernotas: Medieval Town Wall of Tartu in the Light of Recent Research.  *Estonian Journal of Archaeology*, 2011, nro 1. doi:10.3176/arch.2011.1.04. Artikkelin verkkoversio.  (englanniksi)
* Seppo Zetterberg: *Viron historia*. Suomalaisen Kirjallisuuden Seura, 2007. ISBN 978-951-746-520-5.

### Viitteet

1. 1 2 3  Tilastot 2014–2015, Tartu.ee viitattu 2.2.2017 (viroksi)
2. ↑  Viron virallinen tilasto, hakusivu
3. ↑   Viron paikannimet: suomeen mukautettu vai vironkielinen nimiasu?(ohje), Kotimaisten kielten keskus, viitattu 28.4.2017
4. ↑  Tartu, Estlandia.de, viitattu 8.2.2017
5. ↑  Tartu elanike arv kasvas ligi 3000 elaniku võrra *www.tartu.ee*.  11.12.2023. Viitattu 14.12.2023. (viroksi)
6. ↑  Tartto – Viron henkinen pääkaupunki, (Arkistoitu – Internet Archive) Anna.fi 19.6.2009
7. 1 2  Ühinenud ja kõikide omavalitsuste ülevaade (sh KOV kontaktandmed ja omavalitsusjuhid) (Excel) (Viron kuntien perustietoja valtiovarainministeriön verkkosivuilla) *haldusreform.fin.ee*.  maaliskuu 2018. Viitattu 28.5.2018. (viroksi)
8. ↑  Asustusüksuste nimistu (Luettelo Viron kunnista, kaupungeista, kauppaloista, pienkauppaloista ja kylistä vuoden 2017 kuntauudistuksen jälkeen) *riigiteataja.ee*.  30.1.2018. Viitattu 28.5.2018. (viroksi)
9. ↑  Tartu linna maastikuline ülevaade, (Arkistoitu – Internet Archive) Miksike.ee viitattu 18.3.2017 (viroksi)
10. ↑  Statistiline ülevaade Tartu 2013 Tartu linn.  Arkistoitu 11.8.2016. Viitattu 3.2.2017. (viroksi)( vuodelta 2014)
11. 1 2 3  Tartu (Suuren neuvostotietosanakirjan eli *Bolšaja sovetskaja entsiklopedijan* (BSE) kaupunkiartikkelin verkkoversio)  1969–1978. Dic.academic.ru. Viitattu 20.12.2013. (venäjäksi)
12. 1 2 3  Tartu (*Geografitšeskaja entsiklopedija* -kokoelmaverkkotietosanakirjan artikkelien verkkoversio, lähdeteokset vuosilta 2001, 2006 ja 2008) *dic.academic.ru*. Viitattu 20.12.2013. (venäjäksi)
13. 1 2 3 4 5  Tartu ajaloost, Tartu.ee viitattu 2.2.2017
14. ↑  Bernotas s. 56
15. ↑  Bernotas s. 68
16. ↑  Bernotas s. 60
17. ↑  Dome Church' ruins, Visit Tartu, viitattu 30.12.2016 (Archive.org)
18. 1 2  Towers of the Dome Cathedral, Tarton yliopisto, viitattu 30.12.2016
19. 1 2  The Jesuits arrive in Tartu, Histrodamus.ee, viitattu 7.2.2017 (vaatii Flashin hyväksymisen) (englanniksi)
20. ↑  Estonia divided between Sweden, Poland and Denmark, (Arkistoitu – Internet Archive) Estonica.org, viitattu 8.2.2017
21. ↑  Mihkel Lees, Estonian education system 1990–2016, Estonian Ministry of Education and Research 2016, s. (s. 3 pdf) (englanniksi)
22. 1 2  Facts about the History of the University of Tartu, (Arkistoitu – Internet Archive) Tarton yliopisto, viitattu 7.2.2017 (englanniksi)
23. ↑  B. G. Forseliuse selts, (Arkistoitu – Internet Archive) viitattu 23.12.2016 (viroksi)
24. ↑  Deportations, a centuries-old terror mechanism, Estonian World Review, viitattu 8.2.2017
25. ↑  Physics, (Arkistoitu – Internet Archive) Tarton yliopisto, viitattu 8.2.2017
26. 1 2  Tartu põhjasõja aastail, (Arkistoitu – Internet Archive) Tarton yliopisto, viitattu 16.2.2017 (viroksi)
27. ↑  Vanaisa jättis Emajõe sillad meie teha, Tartu Postimees 26.11.2008, viitattu 25.2.2017
28. ↑  Kivisild, Tartu.ee, viitattu 25.2.2017
29. ↑  History of Tartu, Tarton kaupunki, viitattu 8.3.2017 (englanniksi)
30. ↑  Population in counties and towns, 1881, (Arkistoitu – Internet Archive) Statistic in Estonia, viitattu 8.3.2017 (englanniksi)
31. ↑  Population in counties and towns, 1897, (Arkistoitu – Internet Archive) Statistic in Estonia, viitattu 8.3.2017 (englanniksi)
32. ↑  Eestimaa rongid, viitattu 21.2.2017
33. 1 2 3 4  Tartto - kaupunki tien ja vesitien varrella, (Arkistoitu – Internet Archive) Tuglas-seura, viitattu 16.2.2017
34. ↑  Aktsiaselts Postimees ostis Eesti suurimat maakonnalehte Pärnu Postimees, Postimees.ee 5.6.1998, viitattu 20.2.2017
35. ↑  Vanemuine selts, viitattu 20.2.2017
36. ↑  Kreutzwaldi sajand, viitattu 20.2.2017
37. ↑  Kreutzwaldi sajand, viitattu 20.2.2017
38. ↑  Miina Härma, Kreutzwaldi sajand, viitattu 20.2.2017
39. ↑  Zetterberg s. 497–502
40. ↑  Julius Kuperjanov, Kultuur.ee, viitattu 22.2.2017
41. 1 2  Pervaja Vseobštšaja perepis naselenija Rossijskoi imperii 1897 g. Liftljandskaja gubernija (Venäjän keisarikunnan väestönlaskenta 1897. Liivinmaan kuvernementti, kaupunki löytyy nimellä g. Jurjev (г. Юрьев)) Демоскоп Weekly, Demoscope.ru. Viitattu 2.5.2013. (venäjäksi)
42. ↑  Kun Daavid löi Gojatin,[vanhentunut linkki] Tuglas-seura, viitattu 18.2.2017
43. ↑  Tarton rauhasta 90 vuotta, Yle.fi, uutiset 14.10.2010, viitattu 18.2.2017
44. ↑  Soviet deportations from Estonia in 1940s, Viron suurlähetytystö Tbilisissä, 17.3.2009, viitattu 24.2.2017
45. ↑  Zetterberg s. 641–643
46. ↑  Zetterberg s. 648
47. ↑  The holocaust in Estonia, (Arkistoitu – Internet Archive) Ajaloo Muuseum viitattu 28.2.2017
48. ↑  Zetterberg s. 650–651
49. 1 2  Estonian architectural heritage destroyed in World War II, (Arkistoitu – Internet Archive) Estonica.org, viitattu 18.2.2017
50. ↑  Kirsti Narinen, Tervetuliaispuhe. Suomen suurlähetystö, viitattu 18.2.2017
51. ↑  Saatteeksi, Vuodet 1989-1998, (Arkistoitu – Internet Archive) Tampere-Tartto-seura, viitattu 18.2.2017
52. ↑  Viron jättimäinen kansallismuseo aukeaa ensi viikolla, Yle.fi22.92016, viitattu 18.2.2017
53. ↑  Letter of 40 Intellectuals, viitattu 3.2.2017 (englanniksi)
54. ↑  Fosforiittisota vaikutti Viron itsenäistymiseen, Yle.fi uutiset, viitattu 3.2.2017
55. ↑  Muinsuskaitseliikumine, Muinsuskatise.ee (Arkistoitu – Internet Archive) (viroksi)
56. 1 2  Vsesojuznaja perepis naselenija 1959 g. (krome RSFSR) (Koko Neuvostoliiton kattava väestönlaskenta 1959. Muut neuvostotasavallat kuin Venäjä) Демоскоп Weekly, Demoscope.ru. Viitattu 2.5.2013. (venäjäksi)
57. 1 2 3 4 5 6 7 8 9  Statistical Database: Population (PO0291: Population number, area and density by administrative unit or type of settlement, 1 January: Tartu city (Tietokantahaku Viron tilastokeskuksen tietokannasta) Statistics Estonia, Tallinn. Viitattu 2.5.2013. (englanniksi)
58. ↑  Tartu statistilised näitajad (Tarton kaupungin tilastosivusto) *tartu.ee*. Viitattu 4.9.2020. (viroksi)
59. ↑  A. le Coq, (Arkistoitu – Internet Archive) Estonian trade, viitattu 3.2.2017
60. ↑  Salvesti ajalugu (Arkistoitu – Internet Archive) (vaadatud 11.01.2013)
61. 1 2  Maainfo Kaardirakendus (Viron maanmittauslaitoksen karttapalvelu) Maa-amet. Viitattu 29.5.2018. (viroksi), (englanniksi)
62. ↑  Tartu Airport, Arrivals (Arkistoitu – Internet Archive) viitattu 29.5.2018 (viroksi) (englanniksi)
63. 1 2  Vsesojuznaja perepis naselenija 1989 g. Gorodskoi (Koko Neuvostoliiton kattava väestönlaskenta 1989) Демоскоп Weekly, Demoscope.ru. Viitattu 2.5.2013. (venäjäksi)
64. ↑  Tilastoviraston tulostama sivu, jonne ei voi linkittää suoraan, vaan on tehtävä haku.
65. ↑  Statistitšeskija tablitsy o sostojanii gorodov Rossijskoi imperii (Tilastotaulukoita Venäjän keisarikunnan kaupungeista (1840). Kaupunki löytyy nimellä Derpt (Дерпть) julkaisun sivulta 19/41 otsikon Liftljandskaja gubernija (Liivinmaan kuvernementti) yhteydestä) *dlib.rsl.ru*.  1840. Pietari. Viitattu 2.5.2013. (venäjäksi)
66. ↑  Rahvastiku koostis ja korteriolud. 1. III 1934 Rahvaloenduse andmed, vihk II (PDF) Riigi statistika keskbüroo. Tallinn, 1934. Viitattu 3.5.2013. (viroksi)[vanhentunut linkki]
67. ↑  Vsesojuznaja perepis naselenija 1970 g. (krome RSFSR) (Koko Neuvostoliiton kattava väestönlaskenta 1970. Muut neuvostotasavallat kuin Venäjä) Демоскоп Weekly, Demoscope.ru. Viitattu 2.5.2013. (venäjäksi)
68. ↑  Vsesojuznaja perepis naselenija 1979 g. (krome RSFSR) (Koko Neuvostoliiton kattava väestönlaskenta 1979. Muut neuvostotasavallat kuin Venäjä) Демоскоп Weekly, Demoscope.ru. Viitattu 2.5.2013. (venäjäksi)
69. ↑  Päring Statistikaameti andmebaasist (viroksi)
70. ↑  Tampereen Tartto-seura, (Arkistoitu – Internet Archive) viitattu 13.2.2017
71. ↑  Sanna Tuurnas, Matkailun kehittämisen malleja maailmalta: Mistä puhutaan? Fire-tutkimusprojekti 25.4.2012, Vuoden 2010 lähde.
72. ↑  Toomemägi Park, Visit Estonia, viitattu 1.2.2017
73. ↑  History of Tartu, aikajana, Tartu.ee, viitattu 1.2.2017
74. ↑  Tarton yliopiston museon tuomiokirkon tornit, Visit Estonia, viitattu 1.2.2017
75. ↑  Kristjan Jaak Petersonin muistomerkki (viroksi), Kristjan Jaak Peterson, (Arkistoitu – Internet Archive) Tuglas-seura
76. ↑  K. E. von Baerin muistomerkki (viroksi), K. E. v. Baerin elämäkerta (englanniksi)
77. ↑  The History of the Old Observatorio, Tarton yliopisto (englanniksi)
78. ↑  Tarton yliopiston museo, viitattu 5.1.2017
79. ↑  Pilte Riigkohtust Viron korkein oikeus. Viitattu 1.2.2017. (viroksi)
80. ↑  Tartu Ülikool annab naistekliiniku sotsiaalteaduskonnale ja loobub senisest majast Tartu.postimees.ee, viitattu 1.2.2017
81. ↑  Tartto, (Arkistoitu – Internet Archive) Viro.fi, viitattu 1.2.2017
82. ↑  Inglisild Viron kultuurimälestiste riiklikus registris, viitattu 1.2.2017 (viroksi)
83. ↑  Kuradisild Viron kulttuurimuistojen rekisterissä, viitattu 1.2.2017 (viroksi)
84. ↑  Tarton raatihuone, Visit Estonia, viitattu 27.12.2016
85. ↑  Tartto, (Arkistoitu – Internet Archive) Viro.fi viitattu 17.1.2017
86. ↑  Tartto on historiallinen kaupunkikohde, (Arkistoitu – Internet Archive) Viro.fi, viitattu 1.2.2017
87. ↑  Stamps, Tartu Stone Bridge/ 133-08-1997, Eesti post 17.1.2017
88. ↑  The Leaning House of Tartu (Arkistoitu – Internet Archive) (englanniksi)
89. ↑  Kulttuuri kukoistaa yliopistokaupunki Tartossa, Turun Sanomat 12.4.2006, viitattu 1.2.2017
90. ↑  Tarton yliopiston taidemuseo, Visit Tartu, viitattu 16.2.2017
91. ↑  How did they build the university in Tartu, UT blog, 26.10.2016, University of Tartu (englanniksi)
92. ↑  Suomen kielen ja kulttuurin professuuria juhlittiin Tarton yliopistossa, Suomen suurlähetystö 7.9.2006, viitattu 23.2.2006
93. ↑  Gustav II Adolf -muistopatsas, Visittartu.com, viitattu 25.2.2017
94. ↑  Tarton yliopiston historia, viitattu 25.2.2017 (viroksi)
95. 1 2  Matkalla Virossa Osa 2. Komea kartanokulttuuri *Yle.fi*. Viitattu 10.2.2017.
96. ↑  Viron evankelis-luterilaisen kirkon Tarton Johanneksen kirkko (Jaani kirik), Visit Tartu, viitattu 11.2.2017
97. ↑  Tarton infokeskus, (Arkistoitu – Internet Archive) Tampere-Tartto-seura, viitattu 13.2.2017
98. ↑  Matkalla Virossa 7. viitattu 12.2.2017
99. ↑  Uppsala maja, (Arkistoitu – Internet Archive) Visit Tartu
100. ↑  Uppsala maja, viitattu 12.2.2017 (Archive.org)
101. ↑  Tarton lelumuseo, viitattu 12.2.2017
102. ↑  Antonius-courtyard, (Arkistoitu – Internet Archive) Visit Estonia, viitattu 12.2.2017
103. ↑  Home of Theatre, Visit Estonia, viitattu 12.2.2017
104. ↑  Kasvitieteellinen puutarha, Tarton yliopisto, viitattu 17.2.2017 (englanniksi)
105. ↑  Bernotas s. 58 karttapiirros
106. ↑  Monument to Juri Lotman, Visit Estonia, viitattu 2.2.2017
107. ↑  Suomen Viron-instituutti *finst.ee*. Viitattu 15.2.2017.
108. ↑  Turulle infopiste Tarttoon *Turun Sanomat*.  5.5.2007. Viitattu 15.2.2017.
109. ↑  Suomi avasi Tarttoon kunniakonsulaatin *Suomen Viron suurlähetystö*.  16.6.2016. Viitattu 15.2.2017.
110. ↑  Inkerinsuomalaisten liitto *Inkeri.ee*.  Arkistoitu 31.12.2016. Viitattu 15.2.2017.
111. ↑  Granö-keskuksen kotisivu Granö-keskus,] Turun yliopisto, viitattut 17.2.2017
112. ↑  Tartu konvendihoone, Sakala.ee, viitattu 17.2.2017
113. ↑  Läkk, Ene. Eesti arhitektuuri esimene pääsuke. Eesti Ekspress, 18.9.2002. viitattu 21.2.2017 (Archive.org) (viroksi)
114. ↑  Holmila, Paula: Tarton Paavalinkirkko on yksi Eliel Saarisen merkkitöistä.  *Betoni*, 2016, nro 1, s. 38. Helsinki:  Betoniteollisuus ry. Artikkelin verkkoversio (pdf). Viitattu 5.11.2016.
115. ↑  Raunistula ja Supilinn kohtaavat Tatossa, (Arkistoitu – Internet Archive) Turun Sanomat 6.6.2004, viitattu 13.2.2017
116. ↑  Kastani tänava miljööväärtusega hoonestusala, Tartu.ee, viitattu 15.2.2017
117. ↑  Tartu arvudes 2012, viitattu 21.3.2017 (englanniksi)
118. ↑  International Teams Valve Corporation. Viitattu 21.3.2017. (englanniksi)
119. ↑  Nokian Tyres World Orienteering Championships 2017woc2017, viitattu 21.3.2017 (englanniksi)
120. ↑  Tartu sõpruslinnad, Tartu.ee, viitattu 18.2.2017

Kirjallisuutta
--------------

* Malle Salupere: *Tuhandeaastane Tartu – Nooruse ja heade mõtete linn*. Tartu Ülikooli Kirjastus, 2004. ISBN 9985-56-908-3.
* Villem Raam (toim.): *Eesti arhitektuur 4. Tartumaa, Jõgevamaa, Valgamaa, Võrumaa, Põlvamaa. Valgus*. Valgus, 1999. ISBN 9985-68-050-2.

Aiheesta muualla
----------------

* Matkaopas aiheesta Tartto Wikimatkoissa

* Kuvia tai muita tiedostoja aiheesta **Tartto** Wikimedia Commonsissa

* Kulttuuriloma Tartossa ja Tarton maakunnassa (Arkistoitu – Internet Archive)
* Tarton kaupungin kotisivut (sivujen muunkieliset versiot ovat kesken, ja siksi muilla kielillä on tietoa vain satunnaisesti)
* Tarton suomalaiskohteet
* Tampere-Tartto-seura (Arkistoitu – Internet Archive)
* Suomen Viron-suhteet, Viron suurlähetystön sivusto (Arkistoitu – Internet Archive)
* Arkkitehti ihailee Tarttoa, Kuva, 03.08.1938, nro 16, s. 16, Kansalliskirjaston digitaaliset aineistot

|  |  |  |  |  |
| --- | --- | --- | --- | --- |
| 

| * n
* k
* m
Tarton kaupunginosat |
| --- |
|  |
| 
* Annelinn
* Ihaste
* Jaamamõisa
* Kesklinn
* Karlova
* Maarjamõisa
* Raadi-Kruusamäe
* Ropka
* Ropkan teollisuusalue
* Ränilinn
* Supilinn
* Tammelinn
* Tähtvere
* Vaksali
* Variku
* Veeriku
* Ülejõe

 | Tarton vaaakuna |

 |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Viron kaupungit |
| --- |
|  |
| Itsenäiset (15) | 
* Haapsalun kaupunki
* Keila
* Kohtla-Järve
* Loksa
* Maardu
* Narva
* Narva-Jõesuun kaupunki
* Paiden kaupunki
* Pärnun kaupunki
* Rakvere
* Sillamäe
* Tallinna
* Tarton kaupunki
* Viljandi
* Võru

 |  |
|  |
| Epäitsenäiset (37) | 
* Abja-Paluoja
* Antsla
* Elva
* Haapsalu
* Jõgeva
* Jõhvi
* Kallaste
* Karksi-Nuia
* Kehra
* Kilingi-Nõmme
* Kiviõli
* Kunda
* Kuressaare
* Kärdla
* Lihula
* Mustvee
* Mõisaküla
* Narva-Jõesuu
* Otepää
* Paide
* Paldiski
* Püssi
* Pärnu
* Põltsamaa
* Põlva
* Rapla
* Räpina
* Saue
* Sindi
* Suure-Jaani
* Tamsalu
* Tapa
* Tartto
* Türi
* Tõrva
* Valga
* Võhma

 |

 |

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Tartumaan lippu Tartumaa |
| --- |
|  |
| Kaupungit (linn, haldusüksus) (1) | 
* Tarton kaupunki

 | Tartumaan vaakuna |
|  |
| Kunnat (vald) (7) | 
* Elvan kunta
* Kambjan kunta
* Kastren kunta
* Luunjan kunta
* Nõon kunta
* Peipsiäären kunta
* Tarton kunta

 |
|  |
| Epäitsenäiset kaupungit (linn, asustusüksus) (3) | 
* Elva
* Kallaste
* Tartto

 |
|  |
| Pienkauppalat (alevik) (28) | 
* Alatskivi
* Ilmatsalu
* Kambja
* Kasepää
* Kolkja
* Kureküla
* Külitse
* Käärdi
* Kõrveküla
* Luunja
* Lähte
* Märja
* Nõo
* Puhja
* Rannu
* Roiu
* Räni
* Rõngu
* Tabivere
* Tõravere
* Tõrvandi
* Ulila
* Vahi
* Varnja
* Vasula
* Võnnu
* Ülenurme
* Äksi

 |
|  |
| Entiset kaupungit ja kunnat (19) | 
* Alatskivi
* Elva
* Haaslava
* Kallaste
* Kambja
* Konguta
* Laeva
* Meeksi
* Mäksa
* Peipsiääre
* Piirissaar
* Puhja
* Rannu
* Rõngu
* Tarton kunta
* Tähtvere
* Vara
* Võnnu
* Ülenurme

 |

 |


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Espanja
* Saksa
* Israel
* Yhdysvallat
* Ruotsi
* Tšekki

 |
|  |
| Maantieteelliset | 
* MusicBrainz area

 |
|  |
| Muut | 
* IdRef

 |

 |